Què ha passat amb els seguidors del València CF, del Vila-real CF i del Llevant CF?
Simpatitzants del València CF, del Vila-real CF i del Llevant UE han deixat la rivalitat de banda per unir-se per una causa comuna: l'ús i la normalització de la llengua dels equips de futbol. D'aquesta manera ha sorgit Juga en Valencià, una associació que impulsa accions perquè el català tingui més visibilitat en el futbol. Volen estendre-ho a l'afecció però també als estadis i, fins i tot, a les plantilles dels clubs. Tot va començar fa uns mesos, a partir d'una proposta de Plataforma per la Llengua al País Valencià sorgida dels afeccionats. Una manera d'aparcar les diferències ideològiques i competitives per centrar-se en la defensa de la llengua. A partir d'un grup de WhatsApp, els seguidors dels equips van començar a reunir-se i, finalment, el passat 4 de juliol van constituir-se com a associació. Ara són una trentena de persones, però aspiren a aglutinar molta més gent. Algunes penyes també hi han volgut participar, és el cas de la Tòtil del Llevant i la Colla Blanc-i-Negra. A les comarques de l'Alacantí i del Baix Vinalopó, també s'hi han afegit els seguidors de l'Hèrcules CF, de l'Elx i del CE Castelló. Ara són en període d'inscripció dels socis.
Han deixat la rivalitat de banda per unir-se per una causa comuna.